Imtella' Jannar 6, 2021 Onkoloġista fl-Istati Uniti ħafer $650,000 f'kontijiet pendenti ta' pazjenti li ħadu servizzi mingħandu u ma kellhomx biex iħallsuh. Dr Omar Atiq, li oriġinarjment huwa mill-Pakistan, kellu klinika f'Arkansas li tipprovdi kimoterapija, terapija tar-radjazzjoni u CAT scans, fost oħrajn. Huwa għalaq il-klinika s-sena l-oħra wara tletin sena ta' servizz, u qabbad kumpanija tal-finanzi biex tiġborlu d-dejn mingħand il-pazjenti. Madankollu Dr Atiq irrealizza li ċertu pazjenti ma kinux f'pożizzjoni li jħallsuh, u fil-festi tal-Milied kiteb lill-pazjenti li kellhom ituh fejn infurmahom li l-kontijiet tagħhom inqatgħu. Meta tkellem mal-midja, Dr Atiq qal li tkellem ma' martu, u bħala familja ddeċidew li jistgħu jieħdu din id-deċiżjoni. Qal li ma kienx hemm żmien aħjar minn dak tal-pandemija biex jaħfer il-kontijiet tal-pazjenti tiegħu, hekk kif ħafna persuni spiċċaw bla xogħol jew bla dar.